A.

Tipuri de produse: 1. Computer: un aparat care efectuează operațiuni logice și prelucrează date. În sensul prezentelor specificații, definiția «computer» include atât unitățile fixe, cât și pe cele portabile, inclusiv computerele de birou, computerele de birou integrate, laptopurile, serverele de mici dimensiuni, terminalele ușoare (thin clients) și stațiile de lucru. Deși computerele pot fi conectate la periferice de intrare și de afișare, perifericele nu trebuie neapărat livrate împreună cu computerul. Computerele sunt compuse cel puțin din: (a) o unitate centrală de procesare (CPU), pentru efectuarea operațiunilor. Dacă nu există o CPU, atunci dispozitivul trebuie să funcționeze ca o poartă-client către un server care îndeplinește funcția unei CPU informatice; (b) periferice de intrare pentru utilizator, precum tastatură, mouse sau touchpad; și (c) un ecran integrat de afișare și/sau capacitatea de a suporta un ecran extern de afișare a informațiilor de ieșire. 2. Computer de birou: un computer cu o unitate de bază concepută pentru a fi amplasată într-un loc permanent, deseori pe un birou sau pe podea. Computerele de birou nu sunt destinate pentru a fi portabile și sunt concepute pentru a fi utilizate împreună cu un ecran extern, o tastatură și un mouse. Computerele de birou sunt destinate unei game largi de aplicații casnice și de birou, inclusiv aplicații pentru punctele de vânzare. (a) Computer de birou integrat: un computer de birou la care hardware-ul informatic și ecranul sunt integrate în aceeași carcasă și care este conectat la o rețea de curent alternativ printr-un singur cablu. Computerele de birou integrate se pot prezenta sub două forme: 1. un sistem în care ecranul și computerul sunt combinate fizic într-o singură unitate; sau 2. un sistem prezentat ca sistem unic, în care ecranul este separat, dar este conectat la unitatea principală printr-un cablu de curent continuu, atât computerul, cât și ecranul fiind alimentate din aceeași sursă unică. Întrucât fac parte din categoria computerelor de birou, computerele de birou integrate sunt, în mod normal, proiectate pentru a oferi aceleași funcții ca acestea. 3. Laptop: un computer conceput special pentru a fi portabil și pentru a putea funcționa timp îndelungat cu și fără o conexiune directă la o rețea de curent alternativ. Laptopurile includ un ecran integrat, o tastatura mecanică nedetașabilă (cu taste fizice, mobile) și un dispozitiv de indicare. Notă: de obicei, laptopurile sunt proiectate pentru a oferi aceleași funcții ca și computerele de birou, inclusiv operarea de software-uri cu funcții similare celor utilizate de computerele de birou. În sensul prezentelor specificații, laptopurile includ și modelele cu ecran tactil. (a) Terminal ușor mobil: un computer care corespunde definiției unui terminal ușor, conceput special pentru a fi portabil și care corespunde, de asemenea, definiției unui laptop. Aceste produse sunt considerate laptopuri în sensul prezentei specificații. (b) Laptop de tip «doi într-unul»: un computer care se aseamănă cu un laptop tradițional și are un factor de formă de tip cochilie, dar care cuprinde un ecran detașabil care poate servi drept computer de tip slate/tabletă atunci când este deconectat. Componentele de tastatură și de afișare ale produsului trebuie să fie livrate sub formă de unitate integrată. Laptopurile de tip «doi într-unul» sunt considerate laptopuri în continuarea prezentei specificații și, în consecință, nu sunt menționate în mod explicit. 4. Computer de tip slate/tabletă: un dispozitiv informatic conceput pentru a fi portabil, care îndeplinește toate criteriile următoare: (a) include un ecran integrat cu o dimensiune a diagonalei mai mare de 6,5 țoli și mai mică de 17,4 țoli; (b) nu are o tastatură fizică atașată integrată în configurația sa din fabrică; (c) include și se bazează în principal pe introducerea datelor prin intermediul unui ecran tactil (cu tastatură opțională); (d) include și se bazează în principal pe o conexiune de rețea fără fir (de exemplu Wi-Fi, 3G, LTE etc.); și (e) include și este alimentat în principal de o baterie internă (cu conectare la rețea pentru încărcarea bateriei, nu pentru alimentarea principală a dispozitivului). 5. Computer portabil de tip «totul într-unul»: un dispozitiv informatic conceput să aibă portabilitate limitată, care îndeplinește toate criteriile următoare: (a) include un ecran integrat cu o dimensiune a diagonalei mai mare de sau egală cu 17,4 țoli; (b) nu are o tastatură integrată în carcasa fizică a produsului în configurația sa din fabrică; (c) include și se bazează în principal pe introducerea datelor prin intermediul unui ecran tactil (cu tastatură opțională); (d) include o conexiune de rețea fără fir (de exemplu Wi-Fi, 3G, LTE etc.); și (e) include o baterie internă, dar este alimentat în principal prin conectare la rețeaua de curent alternativ. 6. Dispozitiv electronic de lectură (E-Reader): un dispozitiv conceput pentru afișarea și vizualizarea imaginilor statice. Afișajul este caracterizat de o rată scăzută de reîmprospătare, iar ecranul este fabricat din materiale bistabile, astfel încât nu este nevoie de energie pentru a menține o imagine vizibilă, ci numai pentru a modifica imaginea. 7. Server de mici dimensiuni: un computer care utilizează în mod normal componente de computer de birou, are forma unui computer de birou, dar este conceput în principal pentru a servi ca gazdă pentru alte computere, pentru stocare de date. Serverele de mici dimensiuni sunt concepute pentru îndeplinirea de funcții precum furnizarea de servicii de infrastructură de rețea (de exemplu arhivare) și stocarea de date/fișiere media. Aceste produse nu sunt proiectate pentru a avea ca funcție primară prelucrarea informațiilor pentru alte sisteme sau găzduirea de servere web. Un server de mici dimensiuni are următoarele caracteristici: (a) este proiectat sub forma unui piedestal, turn sau o altă formă similară cu cele utilizate pentru computerele de birou, astfel încât toate elementele necesare procesării și stocării datelor, precum și interfețele de rețea să fie cuprinse într-o singură carcasă sau într-un singur produs; (b) este conceput să fie operațional 24 de ore din 24 și șapte zile din șapte, cu perioade minime de indisponibilitate neprevăzute (de ordinul a câteva ore pe an); (c) este capabil să funcționeze într-un mediu cu utilizatori multipli și să răspundă simultan cerințelor mai multor utilizatori, prin intermediul unor clienți în rețea; și (d) este conceput pentru un sistem de operare acceptat de sector, compatibil cu aplicații casnice sau pentru serverele low-end (de exemplu, Windows Home Server, Mac OS X Server, Linux, UNIX, Solaris). 8. Terminal ușor: un computer cu alimentare autonomă, care depinde de conexiunea cu resurse informatice aflate la distanță (de exemplu, server informatic, stație de lucru la distanță) pentru a realiza funcții primare. Principalele operațiuni informatice (de exemplu, executarea de programe, stocarea de date, interacțiunea cu alte resurse de pe internet etc.) au loc cu ajutorul resurselor informatice aflate la distanță. Terminalele ușoare care fac obiectul prezentei specificații: 1. se limitează la echipamente în cazul cărora computerul nu include medii de stocare cu rotație; și 2. sunt concepute pentru a fi utilizate într-un loc permanent (de exemplu, pe un birou) și nu pentru a fi portabile. (a) Terminal ușor integrat: un terminal ușor la care hardware-ul informatic și ecranul sunt conectate la o rețea de curent alternativ printr-un singur cablu. Terminalele ușoare integrate se pot prezenta sub două forme: 1. un sistem în care ecranul și computerul sunt combinate fizic într-o singură unitate; sau 2. un sistem prezentat ca sistem unic, în care ecranul este separat, dar este conectat la unitatea principală printr-un cablu de curent continuu, atât computerul, cât și ecranul fiind alimentate din aceeași sursă unică. Întrucât fac parte din categoria terminalelor ușoare, terminalele ușoare integrate sunt, în mod normal, concepute să ofere aceleași funcții ca acestea. (b) Terminal ultraușor: un computer cu mai puține resurse locale decât un terminal ușor standard, care transmite semnale brute prin mouse și tastatură către o resursă informatică aflată la distanță, de la care primește înapoi semnale video brute. Terminalele ultraușoare nu pot interacționa simultan cu dispozitive multiple și nici nu pot executa aplicații aflate la distanță în fereastră, deoarece dispozitivul nu dispune de un sistem de operare de la client perceptibil pentru utilizator (ele funcționează la un nivel inferior nivelului firmware, adică la un nivel inaccesibil utilizatorului). 9. Stație de lucru: un computer de înaltă performanță, cu utilizator unic, folosit în mod normal pentru aplicații grafice, pentru proiectare asistată de computer (CAD), pentru dezvoltarea de software și pentru aplicații financiare și științifice, printre alte sarcini care necesită o mare putere de procesare. Stațiile de lucru care fac obiectul prezentei specificații: (a) sunt comercializate ca stații de lucru; (b) au un timp mediu de bună funcționare (mean time between failures – MTBF) de cel puțin 15 000 de ore (evaluat pe baza standardului Bellcore TR-NWT-000332 nr. 6, 12/97 sau pe baza datelor culese pe teren); și (c) suportă un cod de corectare a erorilor (ECC) și/sau o memorie-tampon. În plus, o stație de lucru îndeplinește trei sau mai multe dintre următoarele criterii: (a) suportă o alimentare suplimentară pentru dispozitive grafice de mare performanță (de exemplu, o sursă suplimentară de alimentare de 12 V pentru plăci PCI-E cu șase pini); (b) este cablată astfel încât să poată găzdui mai mult de patru plăci PCI-E pe placa de bază, în plus față de slotul sau sloturile grafice și/sau de priza pentru PCI-X; (c) nu suportă dispozitive grafice care folosesc o memorie cu acces uniform (UMA); (d) dispune de cel puțin cinci sloturi PCI, PCI-E sau PCI-X; (e) suportă un sistem cu procesoare multiple care poate gestiona două sau mai multe procesoare (trebuie să suporte prize separate fizic pentru procesoare, adică cerința nu poate fi îndeplinită prin suportarea unui procesor unic multinucleu); și/sau (f) a obținut certificarea de produs de la cel puțin doi vânzători de software independenți; această certificare poate fi în curs în momentul obținerii etichetei, dar trebuie finalizată în termen de trei luni de la obținerea etichetei.